
RAPORT DE SPECIALITATE
La proiectul de hotărâre ce vizează aprobarea procedurii de executare silită a creanțelor fiscale restante datorate Bugetului local al Comunei Gohor, județul Galați, prin aplicarea sechestrului asupra bunurilor mobile sau imobile aflate în proprietatea sau în coproprietatea contribuabilului precum și procedura de evaluare și valorificare a acestora

            Subsemnata Grădinaru Angela, având funcția de secretar general al U.A.T. comuna Gohor, având în vedere prevederile art. 136, alin. (1) și ale art. 196, alin. (1), lit. (a) din Ordonanța de Urgență nr. 57 din 3 iulie 2019 privind Codul administrativ, cu modificările și completările ulterioare; 
	Analizând temeiurile juridice, respectiv: 
- prevederile art. 87 alin. 5), art. 106 alin. (3),  art. 129 alin. (1), din Ordonanța de Urgență a Guvernului cu nr. 57/2019 privind Codul administrativ, cu modificările și completările ulterioare; 
- prevederile art. 5 alin. (1) lit. a), art. 27 din Legea nr. 273/2006 privind finantele publice Locale, republicată, cu modificările și completările ulterioare;
- prevederile art. 238 și următoarele din Legea nr. 207/2015 privind Codul de Procedură Fiscală privind executarea silită a bunurilor mobile și imobile coroborat cu art. 740 Cod Procedură Civilă;
- prevederile Ordinului Ministerului Dezvoltării Dezvoltării Regionale și Administrației Publice nr. 3293/27.12.2016 pentru aprobarea Procedurii privind evaluarea și valorificarea bunurilor sechestrate;
- prevederile art. 490 din Legea nr. 227/2015 privind Codul Fiscal cu modificările și completările ulterioare;
- prevederile Legii nr. 287/ 2009-Codul Civil, cu modificările și completările ulterioare;
- prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;	

Văzând necesitatea asigurării unui cagru legal general aplicabil la nivelul Unității Administrativ-Teritoriale comuna Gohor, pentru executarea silită a creanțelor fiscale restante datorate Bugetului local al Comunei Gohor, județul Galați, prin aplicarea sechestrului asupra bunurilor mobile sau imobile aflate în proprietatea sau în coproprietatea contribuabilului precum stabilirea unei proceduri de evaluare și valorificare a acestora, este imperios necesară aprobarea unei proceduri de lucru în vederea valorificării bunurilor mobile sau imobile ale persoanelor fizice sau juridice care înregistrează debite restante la Bugetul local al comunei Gohor, pentru stingerea acestor debite.
În cazul în care debitorul nu își plătește de bunăvoie obligațiile fiscale datorate, pentru stingerea acestora Compartimentul Financiar Contabil, Impozite și taxe, în colaborare cu Compartimentul Juridic, din cadrul aparatului de specialitate al Primarului va proceda la acțiuni de executare silită potrivit prevederilor art. 220 -262 din Legea nr. 207/2015 privind Codul de Procedură Fiscală.
În cadrul procedurii de executare silită, organele fiscale locale, care au şi calitatea de organ de executare au dreptul sechestrării de bunuri mobile sau imobile, urmăribile potrivit legii, aflate în proprietatea sau coproprietatea contribuabilului care nu a achitat obligaţiile bugetare sau fiscale către bugetul local până la data aplicării sechestrului.
Sechestrarea bunurilor se face prin întocmirea unui proces-verbal de sechestru aplicat asupra bunurilor mobile sau imobile.
Procesul-verbal de sechestru se întocmeşte în 4 exemplare, după cum urmează:
a) unul se înmânează, sub semnătură, contribuabilului - debitor sau se comunică conform art. 47 din Legea nr. 207/2015 privind Codul de procedură fiscală, cu modificările şi completările ulterioare:
b) unul se reține de către Primărie;
c) unul se înaintează Biroului de Cadastru şi Publicitate Imobiliară în circumscripţia căruia se situează imobilul, în vederea întabulării dreptului de ipotecă în cartea funciară; 
d) unul se înaintează Agenţiei Naţionale de Administrare Fiscală, în cazul bunurilor mobile, în vederea înscrierii în Arhiva Electronică de Garanţii Reale Mobiliare, pentru înregistrarea dreptului de ipotecă mobiliară, respectiv de gaj;
e) în cazul autoturismelor un exemplar al procesului-verbal de sechestru se va transmite organului de poliție rutieră.
Prin înregistrarea procesului-verbal de sechestru la biroul de cadastru şi publicitate imobiliară, Primăria în calitate de creditor fiscal, dobândeşte un drept de ipotecă legală asupra bunului imobil sechestrat pentru o valoare egală cu suma cuprinsă în titlurile executorii.
Prin înregistrarea procesului-verbal de sechestru asupra unui bun mobil în Arhiva Electronică de Garanţii Reale Mobiliare, Primăria, în calitate de creditor fiscal, dobândeşte:
a) un drept de ipotecă, conform art. 2.389 din Legea nr. 287/2009 privind Codul civil, republicată, cu modificările ulterioare, dacă debitorul nu a fost deposedat de bun, la data înregistrării;
b) un drept de gaj, conform art. 2.480-2.494 din Legea nr. 287/2009 privind Codul civil, republicată, cu modificările și completările ulterioare, dacă debitorul a fost deposedat de bun, la data înregistrării.
Bunurile nu se sechestrează dacă în urma valorificării acestora suma este mai mică sau egală cu valoarea cheltuielilor de executare estimate.
Indiferent de modalitatea prin care se valorifică un bun sechestrat pentru care s-a făcut înregistrare în Arhiva Electronică de Garanţii Reale Mobilare sau la Biroul de Cadastru şi Publicitate Imobiliară, după stingerea debitului, Primăria are obligaţia solicitării radierii ipotecii sau gajului, după caz (costul radierii sechestrului din evidența OCPI sau AEGRM va fi suportat de debitor din suma rezultată din valorificare).
	Luând în considerare cele relatate, consider că proiectul de hotărâre ce vizează aprobarea procedurii de executare silită a creanțelor fiscale restante datorate Bugetului local al Comunei Gohor, județul Galați, prin aplicarea sechestrului asupra bunurilor mobile sau imobile aflate în proprietatea sau în coproprietatea contribuabilului precum și procedura de evaluare și valorificare a acestora, cu aplicabilitate începând cu data de 01.01.2026, este temeinic și legal și poate fi supus spre dezbatere și aprobare în următoarea ședință de consiliu local.

